runetrust/blame-folketinget-dk huggingface dataset:
Inge-Lene Ebdrup (V), 2005-05-17:
Bare som en forbrugeroplysning: Hvis man er i en situation, hvor det forlanges, at man skal erlægge sorte penge under bordet, hvis man vil købe en andelslejlighed, så skal man henvende sig til politiet og aftale med politiet, hvordan man sikrer sig tilstrækkeligt med bevis, sådan at man kan få tiltalt og dømt sælgeren.
Per Clausen (EL), 2010-12-01:
Men jeg synes, at statsministerens besvarelse af de tidligere spørgsmål her i dag, er så interessant, at jeg vil opholde mig en lille smule ved det, som statsministeren i hvert fald siger er en vigtig prioritet for regeringen, nemlig de investeringer, der skal være i uddannelse og i forskning.
Sophie Løhde (V), 2015-02-03:
Den kamp ønskede vi at tage, parallelt med at vi i Europaudvalget var med til at afgive det mandat, at regeringen skulle forfægte det synspunkt i forhandlingerne om det nye tobaksvaredirektiv – altså om, hvordan fremtiden skulle se ud – at lovliggøre salg af snus uanset indpakning.
Jan E. Jørgensen (V), 2018-03-01:
Altså, jeg må sige, at jeg stoler tilstrækkelig meget på PET til, at jeg retter mig efter de vurderinger, vi får fra PET, og vi sætter jo ikke spørgsmålstegn ved dem, når vi taler om personer, der søger dansk statsborgerskab, som i forvejen har et statsborgerskab.
Per Stig Møller (KF), 2002-03-13:
Det svarede jeg faktisk på i mit sidste svar, hvor jeg sagde, at en nylig undersøgelse fra Arbejderbevægelsens Erhvervsråd viser, at de danske direkte investeringer i Østeuropa op gennem 1990'erne har betydet en samlet dansk mereksport på i alt ca. 5 mia. kr. til disse lande og en heraf afledt beskæftigelseseffekt i Danmark på ca. 8.800 arbejdspladser.
Mette Frederiksen (S), 2011-11-25:
Bl.a. står vi over for at skulle lave en stor reform af kontanthjælpsområdet, hvor vi sikrer, at de mennesker, der modtager kontanthjælp, reelt står til rådighed, og hvor vi især sikrer, at de alt for mange unge, der i dag både står uden uddannelse og uden arbejde, bliver henvist til ordinær uddannelse, sådan at de kan komme væk fra kontanthjælp og få lov til at forsøge sig selv.
Simon Emil Ammitzbøll (LA), 2010-02-05:
Men hvis man nu satte sig lidt mere ind i, hvad fundamentalistiske folk fra andre religioner egentlig går og mener, og hvad deres religion betyder for deres tilhængeres hverdag, ville man vide, at det måske ikke var så forskelligt fra, hvad muslimske fundamentalister mener, som man går og tror.
Marlene Harpsøe (DF), 2009-05-29:
Så vil jeg i forhold til ministeriet sige, at de jo ikke ville beregne, hvad den her ekspropriation, som Socialdemokraterne gerne vil have, ville koste, for som jeg forstår det, så man en farlig situation i at stå ved domstolene, den dag domstolene skulle tage stilling til, hvor meget det ville koste.
Karsten Lauritzen (V), 2021-01-28:
De siger: »Samlet set er det vores vurdering, at der på baggrund af Beretningen er grundlag for at rejse tiltale mod tidligere minister Inger Støjberg for Rigsretten vedrørende indkvarteringsordningen og dens administration, og der er en rimelig formodning om« – og det svarer så på fru Mette Thiesens rimelige spørgsmål – »at Rigsretten« – desværre – »hvis Instrukskommissionens bevisvurderinger ikke ændres, eller nye afgørende beviser fremkommer, vil finde, at der foreligger forsæt eller grov uagtsomhed, hvorved tiltalen kan føre til domfældelse.«
Line Barfod (EL), 2011-04-15:
Betyder det, at Venstre mener, at hvis alle Folketingets partier var enige om, at vi gerne ville have den her regel om lovkvalitet, om, at der skulle være en høringsfrist, så ville der ikke være noget problem i forhold til grundloven, og at det er derfor, der ikke er noget problem i forhold til grundloven med den regel, vi allerede har indført i Folketinget?
Mikkel Bjørn (DF), 2025-04-03:
Jeg vil gerne spørge Socialdemokratiet, hvornår det blev besluttet, at dansk sikkerhed og tryghed skulle pantsættes i en FN-konvention, som tvinger os til at give statsborgerskaber til mennesker dømt for voldtægt, bandekriminalitet og andre grove personfarlige forbrydelser?
Kristian Jensen (V), 2006-01-25:
De spørgsmål, der herudover må være af teknisk karakter og andet, vil vi selvfølgelig bistå med at få besvaret så godt og fyldestgørende som muligt under udvalgsarbejdet, og jeg håber, at vi kan besvare dem tilfredsstillende, så vi kan få et enigt Folketing bag den her lille, gode lovgivning.
Ole Stavad (S), 1999-05-06:
Men det, der lå i den løsning, var, at vi for det første fik åbne lønninger og en national beskatning, og for det andet sikrede, at omkostningerne blev dækket ifølge de konkrete udgifter. Så man må sige, at hvis dét var en dårlig løsning for Enhedslisten og hr. Albrechtsen, er der i hvert fald ikke megen reel søgning efter at finde nogle ordentlige løsninger, men det kan måske være, fordi det er en bedre sag at trille rundt med i en valgkamp, og det er så det. Til spørgsmålet, om sagen så skal tilbage til udvalget: Jamen jeg skal da ikke blande mig i, hvad Folketinget eller udvalget måtte gøre - eller forslagsstilleren for den sags skyld - men jeg vil godt sige, at jeg har meget svært ved at se, at en tur tilbage i udvalget med det forslag her løser noget som helst. Det kan jeg ikke se.
Mogens Andreasen (DF), 1999-10-14:
Jeg må så sige til arbejdsministeren, at det jo er ganske logisk, at hvis virksomhederne har en lang, lang periode, hvor de har den kapital at arbejde med, jamen så er det jo helt sikkert, at så vil de også have mulighederne for at skaffe nogle arbejdspladser, så det kan der vel ikke være meget forkert i.
Morten Bødskov (S), 2021-02-03:
Men virkeligheden er jo også den, at det, spørgeren også spørger til, er, at vi i fællesskab klart har signaleret, at i forhold til de erfaringer, der har været fra tidligere overenskomstforhandlinger, så var der nødt til at blive truffet nogle beslutninger om nogle ændringer.
Brian Mikkelsen (KF), 2010-05-11:
Socialdemokraterne har fremsat beslutningsforslag om, at regeringen inden udgangen af 2010 fremsætter et lovforslag, der skal indebære, at det bliver lovpligtigt at opsætte batteridrevne røgalarmer i alle boliger, installere automatiske brandalarmeringsanlæg i boliger, hvor der bor ældre, visiterede borgere, og opsætte røgalarmer tilsluttet elnettet ved større om- og tilbygninger i boliger, hvor der kræves byggetilladelse.
Jesper Petersen (SF), 2011-05-12:
Det, der for alvor ville betyde et stort tab for os, er, hvis vi ikke gør noget for at sørge for at fremtidssikre vores erhvervsliv ved at sørge for, at der er gode uddannelser, en ordentlig infrastruktur, at der stadig er et velordnet arbejdsmarked, og at det ikke bliver fuldstændig ødelagt af regeringen, selv om regeringen f.eks. er meget indstillet på at svække fagbevægelsen.
Per Stig Møller (KF), 2002-11-14:
Regeringen ser derfor et større perspektiv i at pleje og udvikle kontakter med repræsentanter i Iran for reformpartierne, med reformorienterede journalister, ngo'er, andre meningsdannere, med den relevante opposition til de folkevalgte og med civilsamfundet og uddannelsesinstitutionerne.
Jens Hald Madsen (V), 2001-04-26:
For det var derfor, jeg nævnte det eksempel omkring Uganda, hvor Venstre siger, at i et samarbejde går det jo ud på, og det er det vigtige, at det ikke er den hvide mand, der kommer og forklarer, at nu vil vi lave det og det. Det vigtige er, at man spørger det enkelte land: Hvad mener I er vigtigst?
Villy Søvndal (SF), 2012-05-23:
Hvis man kigger på den periode, hvor hr. Peter Skaarup spillede en betydelig rolle i dansk politik – tror jeg godt man kan sige – som støtteparti for den foregående regering, så var der en diskussion, der minder meget om den her, i forhold til OL i Beijing, og der sagde den daværende statsminister, som jeg ved at hr. Peter Skaarup var en meget stor beundrer af – tror jeg godt man kan sige – hr. Anders Fogh Rasmussen, at man skulle være forsigtig med at blande sport og politik sammen.
Per Stig Møller (KF), 1997-10-09:
Og så vil vi gerne i den valgkamp også tale om de ting, som ikke er kommet til at præge åbningsdebatten, nemlig uddannelsespolitikken, sundhedspolitikken, indvandringspolitikken og retspolitikken, og det er jeg da sikker på at valgkampen så vil komme til at dreje sig om.
Lene Espersen (KF), 2006-01-11:
Det synes jeg mest er udtryk for sognerådspolitik, hvorimod argumenter som dem, hr. Carsten Hansen kommer med, at man forsøger at finde beregninger på, om der er måder, hvorpå man kan etablere alternative retskredse, hvad er der, og hvad kan forsøges, synes jeg sådan set er saglige.
Lars Løkke Rasmussen (V), 2010-06-02:
Når jeg har sagt det, ved jeg også godt, at hr. Simon Emil Ammitzbøll eller en anden repræsentant for Liberal Alliance om lidt vil springe op og skælde mig ud over dette åbenlyse angreb på traditionel liberal politik, og det må jeg så tage på mig og måske komme i forkøbet ved her helt ærligt at indrømme: Ja, vi kræver flere skatter ind de næste 3 år end det, vi egentlig havde tænkt os.
Mette Thiesen (DF), 2023-02-22:
Når det her begreb bliver skrevet ind i lovgivningen, kommer det jo også ind under den chikanebestemmelse, som er der, og mener ministeren ikke også, at det bør have en eller anden form for konsekvens, hvis man som forælder bevidst laver noget som det her i forbindelse med en forældremyndigheds- eller en samværssag?
Bertel Haarder (V), 2011-01-26:
Og den skal gennemføres på en måde, så de mest ressourcestærke så vidt muligt klarer sig selv, men den skal gennemføres, og der er ikke noget sparet ved at lade folk vente på genoptræning, for så skal de nemlig have mere hjælp, end hvis man sætter ind med det samme.
Maria Reumert Gjerding (EL), 2017-03-02:
Det er faktisk lidt i forlængelse af det tidligere spørgsmål, for det er uforståeligt for mig, at man ikke er mere bekymret for den liberalisering af landbrugsloven, der skete i 2010, hvor man jo netop åbnede op for, at udenlandske kapitalinteresser kunne købe dansk landbrugsjord, sådan at noget, der er så fundamentalt og grundlæggende for vores land og vores kultur og alt muligt, kan være på alle mulige udenlandske selskabers hænder.
Elisabeth Arnold (RV), 2003-03-14:
Men vi har også nogle bemærkninger, for som vi allerede forudsagde, dengang vi behandlede rammeafgørelsen, er der selvfølgelig utrolig mange usikkerhedsmomenter, der er mange dunkle områder, og der er mange områder, hvor man kan være i tvivl om, hvad man egentlig skal gøre i en konkret sag.
Lissa Mathiasen (S), 1998-04-02:
For det første foreslås det, at de oplysninger, som spillekasinoer skal registrere omkring ankomne gæster, skal opbevares i 5 år mod nu 2 måneder. For det andet foreslås det, at de enkelte spillekasinoer under visse betingelser skal have mulighed for at videregive oplysninger om personer, der har begået falskspil eller andre strafbare handlinger, til de øvrige spillekasinoer.
Villy Søvndal (SF), 2000-10-31:
Man kan tale meget længe, og man kan tale meget varmt, og man kan være meget optaget af historie, og man kan forsøge mange andre manøvrer, men det er jo svært at komme uden om, hvis man er optaget af småindkomstgrupperne, af lavindkomstgrupperne og de steder, hvor de for alvor er presset, pensionisterne, at så er det svært at lave noget, der rammer mere præcist.
Thomas Jensen (S), 2010-11-25:
Og det er jo vigtigt at sørge for, at vi får renoveret i den takt, som lejerne også gerne vil have det gjort i, for ellers starter vi en negativ spiral i de her boligområder, og det er med til at øge den ghettoisering, som vi jo i hvert fald i oppositionen vil gøre noget konkret for at fjerne, men som regeringen ikke har nogen ordentlige ambitioner om at få fjernet.
Özlem Sara Cekic (SF), 2008-04-08:
Det andet spørgsmål er, at nu siger I, at Dansk Folkeparti ikke vil blande sig i overenskomstforhandlingerne, men som jeg kan huske - det kan godt være, at min hukommelse ikke er så god - var I da ude under valgkampen og love rigtig mange penge til social- og sundhedsassistenterne, men så kunne I ikke få dem hjem via aftaler, og derfor trak I i land.
Svend Erik Hovmand (V), 1998-02-18:
Når jeg siger det på den måde, er det, fordi jeg har den grundlæggende holdning, at det er fantastisk vigtigt, at vi som et lille land er orienteret imod de europæiske principper, både når det drejer sig om konkurrencelovgivning, og når det drejer sig om sådan noget som det her.
Alex Ahrendtsen (DF), 2026-02-26:
Jeg troede egentlig aldrig, at jeg skulle sige følgende ord, men den måde, som regeringen i samarbejde med Enhedslisten, SF og Alternativet om den såkaldte fødevarecheck har ageret på, minder mig om andre lidt mere populistiske regimer, sådan som de agerer forud for et valg, f.eks. i Ungarn med Orbánregeringen, der tømmer statskassen forud for et valg for at købe stemmer.
Lene Espersen (KF), 2002-03-14:
Men regeringen mener så sandelig, at det, at vi skærper straffene, jo er noget, der først og fremmest sker af hensyn til offeret og de pårørende, som kan føle sig voldsomt krænket af, at en person, der f.eks. udsætter en ung kvinde for voldtægt, slipper med en meget kort fængselsstraf, hvorimod den unge kvinde selv fysisk i måske en kortere periode, men psykisk måske resten af sit liv skal leve med den krænkelse, hun har været udsat for.
Mette Gjerskov (S), 2011-11-29:
Men vi må bare konstatere, at vi står i en økonomisk situation, hvor vi, altså regeringen – og så kan det godt være, at Konservative Folkeparti mener, at det er så lidt, at det ikke kan betyde noget – er nede at vende hver en femøre for at finansiere vores finanslov, og her ligger der altså nogle penge, der bruges på en særordning, som bliver mindre og mindre brugt, og som i øvrigt er en opgave, der kan løses ved nogle private ordninger. Vi nedlægger jo ikke, og det synes jeg er vigtigt at få sagt, selve det, at man kan få en vikar.
Peter Skaarup (DD), 2024-12-10:
Det er tydeligt, at det både skaber nogle økonomiske, men også nogle kulturelle udfordringer i samfundet, når der er mennesker, der lever i parallelsamfund, ikke går på arbejde, ikke lærer dansk, ikke bidrager til samfundet, ikke udvikler sig og ikke opnår de samme sociale kompetencer, som de fleste heldigvis får ved at gå på arbejde.
Ole Sohn (SF), 2006-05-09:
Derfor opfordrer Folketinget regeringen til, at – indføre sund, gratis og så vidt muligt økologisk mad i folkeskolen, – fremlægge en plan, der sikrer, at ingen børn rammes af fattigdom, og som imødegår virkningerne af negativ social arv, – fremlægge en finansieret arbejdsmiljøplan, der på højst 10 år skal halvere nedslidning og arbejdsmiljøbetinget sygefravær, – pålægge alle offentlige og private arbejdspladser med over 20 ansatte at formulere en seniorpolitik og etnisk personalepolitik, – afstå fra forslag, der forringer SU, dagpenge, kontanthjælp og efterløn og – gennemføre en garanti for genoptræning af høj kvalitet efter højst 2 ugers ventetid.«
Søren Krarup (DF), 2002-05-30:
Så må jeg sige til hr. Kramer Mikkelsen, at når man har haft en praksis, der har betydet, at vi f.eks. i løbet af dette forår har fået 20.000 nye indfødsretstildelinger, er der noget afgørende galt med den praksis, og det er det, vi også gang på gang har fastslået.
Sikandar Siddique (UFG), 2021-03-12:
Ordføreren sagde, at forslaget ikke er vejen frem – og jeg går naturligvis ud fra, at Venstre også ønsker ligeløn – men vil ordføreren så fortælle, hvad der så er vejen frem, og vil ordføreren redegøre for, hvordan vi kan sørge for, at vi får ligeløn, hvis ikke man vil støtte det her forslag?
Eyvind Vesselbo (V), 2011-03-01:
Jeg forstår ikke helt, hvorfor hr. Per Clausen stiller mig det her spørgsmål, som han jo selv så glimrende svarer på ved at sige, at for de stoffer, der er forbudt, har man en klar dokumentation, og for de stoffer, der ikke er forbudt, har man noget, der siger, at de måske er farlige, men ikke hvor farlige.
Jesper Petersen (S), 2019-12-18:
Men hr. René Christensen svarede jo sådan set ikke på mit spørgsmål, nemlig om man egentlig er mere enig med den her regerings prioritering af den fælles velfærd, altså af kvaliteten dér på en række områder – børn, sundhed, ældre, psykiatri – end med hvad der lykkedes og hvad politikken var under den tidligere regering.
Morten Messerschmidt (DF), 2022-03-02:
På spørgsmålet om de internationale konventioner henviser hr. Marcus Knuth til det beslutningsforslag, som vi har fremsat, om en kritisk gennemgang af, hvordan vi kan, hvad kan man sige, løsne kvælergrebet, men det er jo især i forhold til Den Europæiske Menneskerettighedskonvention.
Pia Kjærsgaard (DF), 1999-10-07:
Man tror simpelt hen ikke sine egne ører: Folk, der har slidt og slæbt et langt liv, folk, der er stået op hver morgen, har betalt skatter og ydet deres til samfundet, skal nu til at betale for hjemmehjælp, som de selvfølgelig bør have et berettiget krav på!
Troels Lund Poulsen (V), 2024-05-15:
I forhold til om der er ting, der kan gøres bedre, vil jeg sige: Ja, selvfølgelig er der det, og det er jo også derfor, vi nu har aftalt, at vi skal gøre endnu mere for at gøre forsvaret til en endnu bedre arbejdsplads, end den er i forvejen.
Rune Lund (EL), 2017-04-25:
Jeg synes, det er meget problematisk, at peberspray flere steder i samfundet bliver omtalt som et uskadeligt middel eller noget, som ikke er det, det netop er, nemlig et håndvåben, som er farligt, og hvis brug skal betegnes som et angreb af særlig farlig karakter, hvis man rent faktisk vælger at benytte sig af det.
Line Barfod (EL), 1998-11-12:
Og det fremgår af PET's egen undersøgelse, at medlemmer af lovlige politiske partier er blevet registreret, alene fordi de var medlemmer af disse partier. Det kan godt være, at det ikke er blevet brugt imod dem; det ved vi ikke - hr. Peter Duetoft siger, at der er mange ting, han ikke ved - men problemet er jo netop, at der er mange mennesker, der er bange for, at den registrering kan blive brugt imod dem, at der er mange mennesker, der er bange for det overvågningssamfund, som opbygges, og at det kan afholde folk fra at gå ind i politisk virksomhed.
Jens Peter Vernersen (S), 2003-10-21:
Så prøver man at lave sådan en kompensation som den her, og uanset hvor mange gange hr. Lilleholt forsøger at forklare det, så står der altså, at målet er at gøre det mere attraktivt for personer, der arbejder i større byer, at bosætte sig i udkantsområder.
Svend Aage Fauerholdt (DF), 2001-01-11:
Her må jeg sige, at det generelt om eksempelvis det, vi debatterer i dag, afgrøder og fødevarer, burde være sådan, at vi her til lands kunne have vores egne regler ud fra det, vi nu synes er mest rigtigt for vores forbrugere og for vores befolkning.
Frank Aaen (EL), 2009-09-08:
Vores hovedposter er – for at ingen skal blive bange for, at vi kommer og tager deres penge, heller ikke ovre på højre side – tilbagerulning af skattelettelserne til de rigeste, der vil der blive lidt at betale, hårdere beskatning af nordsøolien, skat på spekulation og så et stop for skattefradrag for privat pensionsopsparing.
Steen Gade (SF), 2011-05-31:
For det første: Synes fru Carina Christensen, det går godt, når Danmarks Statistik i dag kl. 9.21 via Ritzau melder, at vi har minusvækst i bruttonationalproduktet i Danmark, og at vi derved afviger negativt i forhold til gennemsnittet i EU og USA?
Kaare Dybvad Bek (S), 2025-04-25:
Jeg vil gerne anerkende, at man fra forslagsstillernes side rejser en debat om, at nogle mennesker vælger at kvittere for dansk statsborgerskab ved at begå kriminalitet og andre handlinger til skade for det danske samfund, og at det er et problem, og at det er en fuldstændig uacceptabel adfærd, som jeg naturligvis tager al mulig afstand fra.
Kristian Thulesen Dahl (DF), 2001-01-10:
Dansk Folkeparti støtter naturligvis, at man på hver enkelt skole også i forældrekredsen forholder sig til, om man på skolen ønsker at have ordninger af den karakter, statsministeren taler om, men Dansk Folkeparti støtter naturligvis ikke, at det er en statsopgave at sørge for, at man ude på den enkelte skole har madordninger.
Kim Behnke (FP), 1997-10-22:
Jeg siger bare, at når jeg kigger i bakspejlet og ser, hvad Folketinget har vedtaget af ting og sager gennem årene, og hvor man så på betimelige tidspunkter har været nødsaget til og fundet flertal for at ændre på tingene, skræmmer historiens billeder.
Peter Skaarup (DF), 2012-05-03:
Dels skal vi ikke bruge penge på afsoning i Danmark, dels får vi sendt et signal til de pågældende og deres venner og bekendte om, at det ikke kan betale sig at lave kriminalitet i Danmark, for man ender altså med at afsone i sit hjemland, hvilket man måske ikke synes er så behageligt, som det er i Danmark.
Bodil Kornbek (KD), 2003-12-02:
Jeg mener sådan set, det er det, undervisningsministeren har været ude med, men hvis der ikke kommer en debat, må jeg ærgre mig over, at jeg ikke har rejst en forespørgselsdebat om 10. klasse, for jeg vil meget gerne deltage i en debat om 10. klasse.
Bertel Haarder (V), 2011-05-19:
Jeg har stor forståelse for forslagsstillernes utålmodighed og ønske om at løfte området, men jeg mener, at de initiativer, der er sat i værk siden Sundhedsstyrelsens rapport fra 2009, netop imødekommer de kritikpunkter, der rejses og rejses med rette i beslutningsforslaget.
Ole Hækkerup (S), 2012-05-15:
Der er det så bare, at jeg siger, at jeg synes, det er noget meget fundamentalt i det danske samfund, det her med retssikkerheden, det her med at sige, at man er uskyldig, indtil det modsatte er bevist, fordi det for mig hænger sammen med en opfattelse af, at vi som vestligt demokrati hylder, at det enkelte menneske er unikt i sig selv – jeg betragter det faktisk som en dansk værdi – og derfor skal man altid måle hver enkelt.
Jan E. Jørgensen (V), 2026-01-08:
Det giver en større fleksibilitet i folketingsarbejdet; det giver, at man har bedre mulighed for at passe de mange, mange dele af folketingsarbejdet, som ikke handler om at sidde og trykke på en knap i salen, hvor vi jo alle sammen skal være til stede, bortset fra dem der er clearet.
Peter Juel-Jensen (V), 2024-06-25:
Om gyldigheden af valghandlingen kan jeg sige, at vi i udvalget har gennemgået Indenrigs- og Sundhedsministeriets redegørelse, der bl.a. indeholder de bemærkninger, som gennemgangen af stemmesedler og valgbogsudskrifter har givet ministeriet anledning til.
Pernille Rosenkrantz-Theil (S), 2015-02-27:
Det er mennesker med et job, mennesker under uddannelse, mennesker med almindelige tilværelser, men også mennesker, som har meget svært ved at se i øjnene, at de er blevet misbrugere, og som derfor ikke vil søge behandling på normale misbrugscentre, selv om de egentlig har desperat brug for hjælp til at få livet på ret køl igen.
Heidi Bank (V), 2020-11-17:
Forhistorien er jo, som vi er kommet ind på her lidt tidligere, at boligforeningerne i 2018 fik mulighed for at ophæve lejeforholdet, såfremt lejeren eller medlemmer af dennes husstand blev idømt en ubetinget fængselsstraf for overtrædelse af straffeloven eller lov om euforiserende stoffer.
Eyvind Vesselbo (V), 2004-01-29:
Man har nemlig slet ikke været inde på den tanke for 3 måneder siden. Det må egentlig undre, at forslagsstillerne alene fokuserer på oprettelsen af nye kulturskoler, når de på en meget værdifuld måde kunne inddrage folkeskolen i et egentligt kulturarbejde, f.eks. kunne man jo i faget billedkunst ansætte en kunstner, som på bedste vis kunne formidle sin viden.
Søren Egge Rasmussen (EL), 2026-01-06:
Jeg var godt klar over, at der var kommunalvalg, men alligevel vil jeg sige, at hvis det var sådan, at det regeringsparti slet ikke syntes, man skulle være med den aftale, burde man da have taget den på et møde i energiforligskredsen, for vi mødes jo jævnligt.
Lars Løkke Rasmussen (M), 2024-11-27:
Jeg kom til salen her direkte fra et arrangement ovre på Krigsmuseet afholdt af Røde Kors i anledningen af 75-året for Genèvekonventionerne, og det bliver sådan lidt underligt, hvis vi i 75-året for dem, som Danmark også spillede en central rolle i tilblivelsen af, så at sige begynder at gradbøje alt det der.
Mona Juul (KF), 2020-05-28:
Og i sidste uge fik vi trykket på speederen i forhold til udbetaling af kompensation for de faste udgifter, hvor netop husleje er en af de helt store poster – altså, en af de der poster, der kan betyde, om en virksomhed og dens medarbejdere klarer sig gennem krisen eller ej.